'อียู' ตกลงเพิ่มการคว่ำบาตรน้ำมันรัสเซีย
European Union foreign policy chief Josep Borrell says that EU embargo on most Russian oil imports will mean Russia gets 'less resources, less financial resources to feed the war machine'
บอร์เรลล์ กล่าวว่า แม้สหภาพยุโรปไม่สามารถยับยั้งรัสเซียไม่ให้ขายน้ำมันแก่ลูกค้ารายอื่นได้ แต่ที่ผ่านมา ประเทศในยุโรปคือ "ลูกค้าสำคัญที่สุด" ของรัสเซีย และรัสเซียจำเป็นต้องขายน้ำมันในราคาที่ถูกลง เมื่อวันจันทร์ บรรดาผู้นำยุโรปบรรลุข้อตกลงห้ามนำเข้าน้ำมันจากรัสเซียในสัดส่วน 2 ใน 3 เพื่อเพิ่มแรงกดดันต่อรัสเซีย โดยจะรวมถึงการตัดการขนส่งน้ำมันจากรัสเซียด้วยเรือบรรทุกน้ำมัน แต่จะยกเว้นการส่งน้ำมันผ่านท่อขนส่งเอาไว้ เพื่อลดผลกระทบที่จะเกิดขึ้นกับเศรษฐกิจของประเทศในอียูที่พึ่งพาน้ำมันรัสเซีย โดยข้อตกลงครั้งนี้จะไม่รวมฮังการี สโลวะเกีย และสาธารณรัฐเชก ซึ่งเป็นสมาชิกสหภาพยุโรปที่ยังต้องพึ่งพาพลังงานจากรัสเซีย โดยก่อนหน้านี้ ฮังการี ซึ่งไม่มีทางออกสู่ทะเล ขู่ว่าจะคัดค้านมาตรการคว่ำบาตรนี้ ซึ่งจะทำให้ไม่สามารถนำมาตรการดังกล่าวมาใช้ได้เพราะต้องผ่านความเห็นชอบจากสมาชิกอียูทุกประเทศอย่างเป็นเอกฉันทน์ ประธานสภายุโรป ชาลส์ มิเชล คาดว่า บรรดาทูตของสหภาพยุโรปจะลงมติรับรองมาตรการคว่ำบาตรนี้ซึ่งจะกลายเป็นส่วนหนึ่งของมาตรการลงโทษชุดใหม่ต่อรัสเซียที่มีกำหนดจะประกาศในวันพุธ ประธานคณะกรรมาธิการสหภาพยุโรป เออร์ซูลา ฟ็อน แดร์ ไลเอิน กล่าวว่า ข้อตกลงนี้เมื่อใช้ร่วมกับมาตรการลดการนำเข้าน้ำมันที่ประเทศต่าง ๆ ในอียูนำมาใช้ จะลดปริมาณการนำเข้าน้ำมันจากรัสเซียลงประมาณ 90% ภายในสิ้นปีนี้ นอกจากนี้ มาตรการลงโทษชุดใหม่ต่อรัสเซียยังรวมถึงการอายัดทรัพย์สินและการห้ามเดินทางเข้าสหภาพยุโรป ตลอดจนการห้ามธนาคารขนาดใหญ่ที่สุดของรัสเซีย Sberbank เข้าร่วมในระบบธุรกรรมการเงินโลก SWIFT และการห้ามสื่อ 3 แห่งของทางการรัสเซียแพร่ภาพและกระจายเสียงในประเทศสมาชิกสหภาพยุโรป ในส่วนของยูเครนนั้น สมาชิกอียูตกลงจัดหาความช่วยเหลือมูลค่า 9,700 ล้านดอลลาร์สำหรับการฟื้นฟูเศรษฐกิจและบูรณะประเทศที่เสียหายอย่างหนักจากสงครามด้วย